Diari Oficial de la Generalitat Valenciana


Sumari del DOGV 5612, del 03-10-2007 (2007/11552)

RESOLUCIÓ de 18 de setembre de 2007, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels estatuts del Col·legi Territorial d'Administradors de Finques de València.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5612

Data del DOGV
:   03-10-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/11540


Data del document
:   18-09-2007

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * València
    * reglament intern
    * col·legi professional
    * professió administrativa
    * habitatge

RESOLUCIÓ de 18 de setembre de 2007, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels estatuts del Col·legi Territorial d'Administradors de Finques de València. [2007/11807]  
Vist l'expedient de modificació d'Estatuts, instruït a instància del Col·legi Territorial d'Administradors de Finques de València, inscrit amb el número 1 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en què sol·licita la modificació i registre dels seus Estatuts en l'esmentat Registre, atenent els següents:  
Fets  
Primer. Manuel Roberto Enguídanos, president del Col·legi Territorial d'Administradors de Finques de València, va presentar, el 27 de juny de 2007, la sol·licitud d'inscripció de la modificació dels Estatuts al Registre de Col·legis Professionals i de Consells Valencians de Col·legis Professionals, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. La Junta General del Col·legi Territorial d'Administradors de Finques de València va aprovar la modificació dels Estatuts, en sessió celebrada en data 11 de maig de 2007, segons certificat lliurat pel Sr. Arturo Blesa Mayordomo, secretari del Col·legi.  
Tercer. El nou text dels Estatuts figura com a annex a la present Resolució, i es dóna ací per reproduït.  
Fonaments de dret  
Primer. Revisats els Estatuts del Col·legi Territorial d'Administradors de Finques de València, contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i dels articles 21 i 28 del Decret 4/2002, de 4 de gener, de Consell de la Generalitat Valenciana, que la desenvolupa, cal actualitzar el text a la denominació oficial «Comunitat Valenciana» adoptada amb la nova redacció donada a l'Estatut d'Autonomia de la Comunitat Valenciana per la Llei Orgànica 1/2006, de 10 d'abril, de Reforma de la Llei Orgànica 5/1982, de l'1 de juliol, així com la referència a la conselleria que en l'actualitat té les competències relacionades amb l'activitat professional de la present corporació professional, que és la conselleria de Medi Ambient, Aigua, Urbanisme i Habitatge.  
Segon. Aquests Estatuts han sigut aprovats amb els requisits i les formalitats previstos en l'esmentat article i en els mateixos Estatuts del Col·legi.  
Tercer. L'expedient ha sigut tramitat pel Servei d'Entitats Jurídiques, adscrit a la Direcció General de Justícia i Menor de la conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que ha previst la disposició final del Decret 4/2002, de 8 de gener, en virtut de les atribucions que té conferides pel Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques.  
Vistos l'article 36 de la Constitució Espanyola i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
Primer  
Inscriure la modificació dels estatuts del Col·legi Territorial d'Administradors de Finques de València al Registre de Col·legis Professionals i de Consells Valencians Professionals de la Comunitat Valenciana.  
Segon  
Publicar la present resolució en el Diari Oficial de la Comunitat Valenciana.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.  
València, 18 de setembre de 2007. El director general de Justícia i Menor: Antonio Gastaldi Mateo.  
Estatuts del Col·legi Territorial d'Administradors de Finques de València  
CAPÍTOL PRIMER  
EL COL·LEGI: fins i funcions  
Article 1. El Col·legi Territorial d'Administradors de Finques de València és una corporació de dret públic, emparada per la llei i reconeguda per l'Estat i la Comunitat Valenciana, amb personalitat jurídica pròpia i plena capacitat per al compliment dels seus fins; la seua estructura i funcionament seran democràtics.  
Article 2. 1. Àmbit territorial i domicili  
L'àmbit territorial del Col·legi comprén les províncies de València i Castelló.   
La seu social radica a València, plaça de Crespins, 3, sense perjudici de la facultat de la Junta de Govern per a traslladar-la.  
2. 2. Fusió, absorció, segregació i dissolució  
El tràmit per a la modificació de l'àmbit territorial per la unió, fusió o absorció de dos o més col·legis de la mateixa professió, o per segregació, com també la dissolució del Col·legi, es regularà per allò que s'ha establit sobre el particular en la Llei de Col·legis Professionals valenciana i per les seues normes complementàries.  
La sol·licitud per a l'aprovació de la unió, fusió o absorció dels col·legis, així com per a la seua dissolució voluntària, requerirà prèviament l'acord dels col·legis afectats.  
La dissolució voluntària del Col·legi necessitarà el seu acord.  
Article 3  
El Col·legi és regit pels presents estatuts, els generals de la professió, els reglaments de Règim Interior i els acords dels seus òrgans de govern en la seua respectiva competència.  
En allò no previst, seran aplicables les normes contingudes en la Llei de Col·legis Professionals, autonòmica o estatal, per aquest orde, i la resta de disposicions de legal compliment.  
Article 4. Fins essencials  
Són fins essencials del Col·legi: l'ordenació de l'exercici de la professió; la representació exclusiva d'aquest; la defensa dels interessos professionals dels col·legiats; l'exigència de les normes deontològiques en l'exercici de la professió; l'actuació disciplinària si procedira i, en general, la més adequada prestació de l'activitat professional, coordinant els interessos del Col·legi i els seus afiliats amb el possible servei a la societat.  
Article 5. Funcions del Col·legi  
En el compliment dels seus fins, corresponen al Col·legi les funcions següents:  
a) Ordenar, en l'àmbit de la seua competència, l'activitat professional dels col·legiats; vetlar pel compliment de les normes deontològiques, dignitat professional i pel respecte degut als drets dels particulars, i exercir la facultat disciplinària en l'orde professional i col·legial.  
b) Ostentar, en el seu àmbit territorial, la representació i defensa de la professió davant de les administracions públiques, corporacions, tribunals i particulars, amb plena legitimació per a ser part en quants litigis i qüestions afecten els interessos professionals i col·legiats, i exercitar el dret de petició, d'acord amb la Llei.  
c) Ostentar la representació que establisquen les lleis, per al compliment dels seus fins.  
d) Facilitar als tribunals la relació de col·legiats que puguen ser requerits per a intervindre com a pèrits, o designar-los per si mateixos, segons siga procedent.  
e) Organitzar i promoure activitats o serveis comuns d'interés per als col·legiats, de caràcter professional, formatiu, cooperatiu i altres d'anàlegs.  
f) Organitzar cursos i la resta d'actes encaminats a la formació permanent professional.  
g) Complir i fer complir als col·legiats l'ordenament jurídic en quant afecte la professió, els Estatuts, reglaments i normes adoptats pel Col·legi en matèria de la seua competència.  
h) Adoptar les mesures conduents a evitar i reprimir l'intrusisme professional.  
i) Promoure el respecte i col·laboració entre els col·legiats; impedir la competència deslleial entre aquests, i intervindre, en via de conciliació o arbitratge, en les qüestions d'índole professional que se susciten entre els col·legiats.  
j) Establir el servei d'arbitratge, tant per als col·legiats com a terceres persones que sol·liciten aquest.  
k) Resoldre, a instàncies dels interessats, les discrepàncies que puguen sorgir sobre el compliment de les obligacions dels col·legiats en l'exercici de la seua professió.  
l) Dictar normes orientatives sobre la quantia dels honoraris professionals.  
ll) Determinar les obligacions econòmiques dels col·legiats i administrar els recursos del Col·legi.  
m) Establir les condicions econòmiques i la resta de requisits al·ludits en l'article 3.2 de la Llei Col·legis Professionals (text DL 6/2000), exigibles als AAFF d'altres col·legis perquè puguen exercir ocasionalment en l'àmbit professional de València i Castelló.  
n) Atendre les queixes i reclamacions fundades que formulen els administrats contra l'actuació professional dels col·legiats  
nn) Totes les altres funcions orientades a promoure i beneficiar els interessos col·legials o professionals, o les que vinguen disposades o reconegudes per la legislació aplicable.  
Article 6. Estatuts  
Els Estatuts seran aprovats pel mateix Col·legi, segons acord de la Junta General de Col·legiats, i s'hauran de sotmetre després a l'aprovació que legalment procedisca.  
Per a la modificació dels Estatuts s'observaran els mateixos requisits que per a la seua aprovació.  
Article 7. Relacions orgàniques  
El Col·legi es relacionarà amb l'administració autonòmica de la Comunitat Valenciana, a través de la conselleria de Medi Ambient, Aigua, Urbanisme i Habitatge.  
En la seua relació amb el Consell General Estatal i, si fa al cas, amb l'autonòmic, caldrà ajustar-se al que disposen les seues normes respectives, i seran prelatives les autonòmiques.  
CAPÍTOL SEGON  
DELS ADMINISTRADORS DE FINQUES  
Article 8. Definició  
1. L'administrador de finques és un professional lliure i independent, a qui correspon de forma exclusiva l'administració d'immobles propietat de tercers.  
2. Són administradors de finques les persones naturals incorporades al Col·legi en qualitat d'exercents que, amb despatx professional obert a aquest efecte, es dediquen mitjançant la percepció d'honoraris a l'administració i assessorament de béns immobles propietat de tercers, bé siguen rústics o urbans, en règim d'explotació directa, arrendament, propietat horitzontal o qualsevol altre; així com a l'administració de cooperatives d'habitatges i comunitats de propietaris per a la construcció de habitatges, urbanitzacions amb els seus serveis, instal·lacions i annexos comuns, i entitats col·laboradores de la gestió urbanística, al·ludides en la Llei del Sòl, i, en general, totes les comeses que guarden relació amb l'administració de béns immobles.  
Article 9. Àmbit de funcions  
1. L'exercici professional comprén totes les funcions conduents al govern i conservació dels béns encomanats i a l'obtenció del rendiment adequat. En el desenvolupament d'aquestes funcions, l'administrador està facultat per realitzar quants actes d'administració i gestió calguen, amb observança de les normes legals aplicables, el costum i la prudència, sense altres limitacions que les expressament rebudes del titular dels béns i aquelles altres atribuïdes en exclusiva a altres professions.  
2. Els serveis professionals de l'administrador de finques poden prestar-se de manera regular, respecte als béns immobles l'administració dels quals tinga encomanada, o per encàrrec de serveis i assessoraments concrets o determinats, sol·licitats per propietaris de finques no administrades.  
3. L'exercici professional es realitzarà en règim de lliure competència i subjecte, quant a l'oferta de serveis i fixació de la seua remuneració, a la Llei sobre Defensa de la Competència i a la Llei sobre Competència Deslleial.  
Article 10. Classes d'administradors  
1. Els administradors de finques poden ser exercents i no exercents. Aquests últims no podran utilitzar en els seus escrits el títol d'administrador de finques; cas de fer-ho, seran considerats com a exercents, amb totes les obligacions que se'n deriven, sense perjudici de la sanció disciplinària que procedisca per competència deslleial.  
2. El Col·legi podrà nomenar administradors d'honor als col·legiats, persones o entitats que s'hagueren distingit en l'exercici professional; la prestació de serveis molt significatius en benefici de la professió o del Col·legi, o hagueren dedicat singular esforç i suport a la millora, promoció i desenvolupament del sector de la propietat immobiliària i de la seua legislació reguladora.  
La proposta per a l'esmentada designació serà realitzada per la Junta de Govern, amb el vot favorable de 2/3 dels seus membres, mitjançant votació secreta, i hi caldrà que acorde el nomenament la Junta General per majoria simple.  
Els administradors d'Honor tindran dret d'assistència, en lloc preferent, a les juntes generals, amb veu i sense vot, llevat que es tractara de col·legiats.  
Article 11. Requisits  
1. Per a exercir la professió d'administrador de finques s'exigeix estar incorporat al Col·legi.  
2. Per a incorporar-se, hauran de complir-se els requisits següents:  
a) Ser de nacionalitat espanyola o d'alguns dels països membres de la Unió Europea.  
b) Ser major d'edat.  
c) Estar en possessió del títol d'administrador de finques.  
d) No tindre antecedents penals que l'inhabiliten per a l'exercici professional.  
e) Satisfer la quota d'ingrés, la fiança exigible als col·legiats exercents i les altres obligacions econòmiques establides.  
f) Complir quantes obligacions fiscals o de qualsevol tipus siguen exigibles legalment per a l'exercici professional.  
3. La condició assenyalada en l'apartat a) del número anterior, podrà dispensar-se als nacionals d'altres països, aliens a la Unió Europea, quan els tractats corresponents els autoritzen legalment a establir-se al territori espanyol i reconeguen el dret recíproc als administradors espanyols.  
Article 12. Altes  
1. No podrà negar-se la incorporació al Col·legi als qui reunisquen els requisits exigibles per a això en aquests Estatuts, ni tampoc podrà limitar-se el nombre dels col·legiats.  
2. És competència de la Junta de Govern la decisió sobre les sol·licituds d'incorporació.  
Les resolucions que deneguen o suspenguen la incorporació hauran d'estar fonamentades i notificades als sol·licitants, els quals podran interposar el potestatiu recurs de reposició davant del Col·legi o el recurs d'alçada en el termini d'un mes, davant del Consell Valencià de Col·legis d'AAFF, recurs que resoldrà la Junta de Govern en el mateix termini.  
Article 13. Baixes  
1. La condició de col·legiat es perdrà:  
a) Per baixa voluntària.  
b) Per ser inhabilitat permanentment per a l'exercici de la professió, segons acord adoptat en expedient disciplinari o mitjançant condemna ferma per conducta constitutiva de delicte.  
c) Per deixar de satisfer les quotes ordinàries o extraordinàries, la fiança, o qualsevol altra càrrega econòmica establida pel Col·legi.  
2. La baixa per les causes b) i c) serà notificada a l'interessat per escrit, i produirà efectes des d'aqueix mateix moment.  
3. Quan la baixa es fonamente en la causa c), els afectats podran reincorporar-se abonant el que deuen i el que corresponguera a una nova incorporació.  
Article 14. Drets  
Tots els col·legiats tindran els següents drets:  
a) Participar activament en la vida corporativa, exercitant els drets de vot, petició i accés als càrrecs directius.  
b) Ser defensat pel Col·legi en l'exercici professional o amb motiu del mateix, previ el discrecional acord de la Junta de Govern.  
c) Ser representats i assistits pels serveis jurídics, si la Junta ho considera convenient, per tal de presentar accions relacionades amb l'exercici professional davant d'autoritats, tribunals, entitats o particulars.  
d) Presentar al Col·legi totes les proposicions que jutge convenients per a la professió o el Col·legi.  
e) Formular queixes contra l'actuació de qualsevol dels membres dels òrgans de govern del Col·legi, en l'exercici del seu càrrec, i promoure el vot de censura contra aquests.  
f) Utilitzar tots els serveis que establisca el Col·legi en benefici dels col·legiats.  
g) Percebre una compensació econòmica per la prestació dels seus serveis professionals.  
h) Exercir la seua activitat en tot el territori de l'Estat, i complir amb els requisits que procedisquen quan desenvolupe la seua activitat ocasionalment en un altre Col·legi  
i) Exercir tots els drets es que deduïsquen d'aquests Estatuts i la resta de disposicions aplicables.  
Article 15. Obligacions  
Tots els membres del Col·legi, siguen o no exercents, tindran com a obligació:  
a) Complir amb allò que disposen aquests Estatuts, reglaments i la resta d'acords i normes col·legials.  
b) Assistir a les juntes generals i la resta d'actes corporatius.  
c) Acceptar l'exercici de les comeses que li foren encomanades pels òrgans de govern.  
d) Abonar puntualment les quotes que s'establisquen: ordinàries o extraordinàries, constituir les fiances assenyalades per als exercents, i les derrames per a alçar les càrregues col·legials, qualsevol que siga la seua naturalesa, del mode que es determine per la Junta General, per disposició estatutària o per qualsevol altra legalment aplicable.  
e) Comunicar al Col·legi els canvis de residència i domicili.  
f) Denunciar al Col·legi els actes d'intrusisme, competència deslleial i l'exercici professional per administradors no exercents.  
g) Complir la seua comesa professional amb diligència, ajustar la seua actuació als principis de la confiança i la bona fe amb els seus clients, respectar i acatar les altres normes deontològiques, i aplicar la tècnica professional adequada al cas.  
h) Desenvolupar, amb respecte i cortesia, les seues relacions amb els seus companys i membres dels òrgans de govern del Col·legi.  
Article 16  
La publicitat professional que realitzen els col·legiats haurà de ser digna i respectuosa, acomodada a les disposicions legals que la regulen i les normes que puga acordar la Junta de Govern. Les quals únicament podran limitar la publicitat que puga considerar-se atemptatòria dels principis ètics i deontològics.  
Article 17. Associació d'administradors  
1. Sense perjudici del caràcter de persona natural que ha de concórrer en l'administrador de finques, aquests podran constituir associacions o societats amb personalitat o sense jurídica, encaminades al revés col·laboració professional i ordenació dels recursos materials i humans en benefici del conjunt d'administradors associats.  
2. Per al reconeixement col·legial d'aquestes associacions, el contracte de societat professional haurà de formalitzar-se en escriptura pública, amb els requisits establits en l'art. 7 de la Llei 2/2007, de 15 de març, de Societats Professionals, i s'hauran d'inscriure al Registre Mercantil i al Registre de Societats Professionals del Col·legi.   
3. Totes les societats professionals, incloses les constituïdes amb anterioritat a la Llei 2/2007, es regiran íntegrament per les normes de la dita Llei, i constituirà falta molt greu el seu incompliment.   
4. No serà reputada com a associació la simple utilització conjunta d'un local per diversos administradors, amb despatxos independents i sense solidaritat professional entre ells; ni tampoc en els casos d'administradors col·laboradors o passants, ni de familiars del titular.  
Article 18. Vènia  
Cap administrador no podrà fer-se càrrec de l'administració d'una finca sense donar coneixement al cessant, si n'hi ha, el qual estarà obligat a concedir la vènia en el termini de quinze dies; en aquest cas podrà intervindre el Col·legi per a suplir-la quan aquesta no fóra concedida.  
Totes les discrepàncies que puguen sorgir en aquests casos podran sotmetre's a la Comissió Disciplinària del Col·legi, que resoldrà en conseqüència o traslladarà a la Junta de Govern per a la seua decisió.  
Article 19. Desenvolupament de normes  
La Junta de Govern podrà proposar l'aprovació, modificació i desenvolupament de les normes de règim interior, sempre que en el desenvolupament d'aquelles es respecten les bases enunciades en aquests Estatuts, i hauran de ser aprovades per la Junta General.  
CAPÍTOL TERCER  
DELS ÒRGANS DE GOVERN  
Secció 1ª. Junta de Govern  
Article 20  
El Col·legi estarà regit per una Junta de Govern, constituïda pel president, un vicepresident, un secretari, un tresorer, un comptador-censor i un nombre de vocals no inferior a cinc ni superior a vuit.  
Correspon a la Junta de Govern, en general, assumir, promoure i realitzar totes les funcions atribuïdes al Col·legi, llevat d'aquelles que són competència de la Junta General, així com executar els acords d'aquesta i, en particular, podrà:  
a) Aprovar, denegar o suspendre la incorporació de nous col·legiats i acordar les baixes en els casos que procedisca.  
b) Sancionar les actuacions irregulars dels col·legiats per l'incompliment de les seues obligacions professionals, bé es deduïsquen d'aquests Estatuts o de qualsevol altra norma exigible, i exercitar les accions disciplinàries que corresponguen.   
c) Defensar els col·legiats en tots els casos que es consideren justs, davant de les autoritats o tribunals, com a conseqüència de la seua actuació professional.  
d) Mediar en els conflictes que puguen sorgir entre col·legiats per qüestions professionals, quan així siga sol·licitat per algun d'ells.  
e) Premiar i distingir els administradors destacats en l'exercici de la professió i en la prestació de serveis al Col·legi.  
f) Facilitar informació als col·legiats sobre qüestions d'interés professional, corporatiu o col·legial.  
g) Procurar que en l'exercici professional siguen respectades les normes i condicions adequades, per a no menyscabar el prestigi de la professió, i exercitar les accions que calguen per a això.  
h) Impedir l'exercici de la professió als qui l'exercisquen i no tinguen els requisits legals necessaris.  
I) Establir els requisits i condicions econòmiques a què es refereix l'article 5.n) d'aquests Estatuts, exigibles als AAFF d'altres col·legis, perquè puguen exercir ocasionalment, en l'àmbit territorial d'aquest Col·legi, així com celebrar convenis amb altres col·legis per a habilitar el recíproc exercici professional als respectius col·legiats.  
j) Perseguir l'intrusisme, com també les persones que col·laboren o faciliten l'irregular exercici de la professió  
k) Executar i fer complir els acords adoptats per la Junta General.  
l) Elaborar i proposar a l'aprovació de la Junta General els treballs per a l'orientació dels honoraris professionals.  
ll) Determinar l'import de la quota d'incorporació dels col·legiats, la quota ordinària i les extraordinàries, així com les derrames que calguen, i la quantia de les fiances exigibles als col·legiats exercents. Tals obligacions econòmiques requeriran l'aprovació de la Junta General de col·legiats.  
m) Recaptar i administrar els fons del Col·legi.  
n) Elaborar els pressupostos i rendir el compte anual.  
nn) Nomenar, separar i destinar els empleats del Col·legi.  
o) Convocar eleccions per a la provisió i renovació de càrrecs de la Junta de Govern.  
p) Proveir provisionalment les vacants que es produïsquen en els càrrecs de la Junta de Govern, fins a la definitiva elecció.  
q)Convocar juntes generals ordinàries o extraordinàries, i incloure en l'orde del dia les qüestions que crega oportunes.  
r) Nomenar les comissions que considere necessàries per a responsabilitzar les comeses i treballs que estime convenients.  
s) Elaborar els reglaments de règim interior, normes disciplinàries, deontològiques o qualsevol altra, així com les seues modificacions, les quals necessitaran l'aprovació de la Junta General per a la seua vigència.  
t) Proposar a les administracions públiques i autoritats suggeriments i estudis que es consideren beneficiosos per al sector immobiliari, i col·laborar amb aquelles en les qüestions tècniques i en les altres relacionades amb els fins propis del Col·legi, en quant redunden en benefici del bé comú.  
u) Portar a terme totes les altres funcions atribuïdes al Col·legi no ressenyades en els apartats anteriors i que no estiguen expressament reservades a la Junta General, bé es continguen en aquests Estatuts o en qualsevol disposició legalment aplicable.  
Article 21   
1. La Junta de Govern es reunirà quan la importància dels assumptes ho requerisca i, com a mínim, una vegada al trimestre, o quan ho acorde el president.  
També haurà de reunir-se quan ho sol·licite una quarta part dels seus membres, i en aquest cas, haurà de celebrar-se en el termini màxim de 15 dies.  
2. La convocatòria serà cursada pel secretari, prèvia orde del president, amb cinc dies d'antelació si més no, excepte casos urgents. La convocatòria, que serà per escrit, contindrà l'orde del dia, i no es podran adoptar acords sobre qüestions no hi incloses, excepte les urgents, sobrevingudes després de la convocatòria, o les que foren acceptades unànimement pels assistents.  
3. Els acords seran adoptats per majoria de vots dels assistents, i correspon al president el vot de qualitat.  
4. De les reunions s'estendrà acta, que serà inscrita en el llibre corresponent, i firmada pel president i secretari.  
Article 22. El president  
El president ostenta la representació del Col·legi en totes les seues relacions amb l'administració, autoritats, corporacions, tribunals i particulars; li correspon la direcció del Col·legi; supervisar el bon funcionament dels seus serveis; podrà adoptar acords urgents, i donar compte posteriorment a la Junta de Govern, i promourà i coordinarà les tasques encaminades al millor compliment i obtenció dels fins col·legials.  
A més, tindrà les facultats següents:  
a) Vetlar per la legalitat de tots els actes i acords col·legials.  
b) Convocar, presidir i dirigir les reunions de les juntes i comissions del Col·legi, i utilitzar el seu vot de qualitat, quan procedisca.  
c) Ordenar els pagaments a realitzar a càrrec dels fons del Col·legi.  
d) Realitzar qualsevol classe d'operacions bancàries, conjuntament amb el secretari o tresorer, com ara obertura de compte, disposició de fons, lliurament i acceptació de lletres de canvi, depòsits de valors i, en general, quant admeta la pràctica bancària, sense excepció.  
e) Firmar quants documents públics o privats comporten la representació del Col·legi.  
f) Representar al Col·legi en juí i davant de qualsevol classe de tribunals, i es podran atorgar poders de representació, amb totes les facultats, sense excepció.  
g) I, en general, exercitar totes les facultats que li atribuïsquen els presents Estatuts, no previstes en els apartats anteriors.  
Article 23. El vicepresident  
El vicepresident realitzarà les funcions que li encomane el president, i assumirà les d'aquest en cas d'absència, malaltia, suspensió o vacant, i el suplirà per l'orde dels seus càrrecs.  
Article 24. El secretari  
Correspon al secretari:  
a) Redactar i firmar els escrits de citació per a tots els actes del Col·legi, seguint les instruccions del president.  
b) Instrumentar l'organització administrativa del Col·legi, comprovar el seu funcionament de mode permanent, amb especial atenció a la posada al dia del registre i expedients de col·legiats, amb el seu historial, distincions i sancions disciplinàries.  
c) Confeccionar el cens anual de col·legiats.  
d) Ostentar la direcció del personal del Col·legi, i comprovar el compliment de les tasques que correspon a aquest.   
e) Rebre totes les comunicacions i correspondència; donar compte a qui procedisca, i firmar els escrits la firma dels quals no corresponga al president.  
f) Intervindre i firmar, conjuntament amb el president, en la realització de totes les operacions bancàries.  
g) Autoritzar amb la seua firma, amb el vistiplau del president, els certificats i la resta de documents col·legials.  
h) Tindre a càrrec seu el segell i documentació del Col·legi.  
i) Informar la Junta de Govern de totes les qüestions d'interés i proposar totes les mesures que estime convenients.  
Article 25. El tresorer  
Tindrà les funcions següents:  
a) Recaptar i custodiar els fons del Col·legi.  
b) Atendre les ordes de pagament lliurades pel president.  
c) Controlar la comptabilitat i verificar la caixa.  
d) Informar la Junta de Govern sobre la situació i compliment de les previsions pressupostàries d'ingressos i despeses.  
e) Controlar trimestralment el cobrament de les quotes i derrames col·legials, i proposar l'adopció de les mesures procedents en els casos de mora o impagament.  
f)Redactar els pressupostos anuals i practicar el compte general que la Junta de Govern haja de proposar a la Junta General.   
g) Intervindre, conjuntament amb el president, en la realització de totes les operacions bancàries i firmar-les.  
Article 26. El comptador censor  
Correspon a aquest:  
a) Inspeccionar la comptabilitat i la caixa del Col·legi.   
b) Intervindre els lliuraments de pagament del president i el moviment dels comptes bancaris i fons del Col·legi.  
c) Adoptar les mesures que estime convenients per a la salvaguarda dels recursos econòmics del Col·legi, i donar compte a la Junta de Govern.  
d) Confeccionar, conjuntament amb el tresorer, els pressupostos i comptes que hagen de sotmetre's a l'aprovació de la Junta General.  
e) Practicar l'inventari dels béns del Col·legi, de què serà administrador.  
f) Col·laborar amb el tresorer en el control dels fons i recursos econòmics del Col·legi.  
Article 27. Els vocals  
Els vocals, els càrrecs dels quals estaran numerats, exerciran els treballs que expressament els encomane la Junta de Govern, i col·laboraran de mode permanent amb aquesta.  
En els casos d'absència, malaltia o vacant del secretari, tresorer o comptador, substituiran aquests per l'orde del seu número.  
Secció 2ª. Eleccions  
Article 28  
1. L'elecció de tots els càrrecs de la Junta de Govern serà efectuada per tots els col·legiats a través de sufragi universal, lliure, directe i secret i sense que s'admeta el vot delegat.  
2. El dret de vot podrà exercitar-se per correu, en la forma que determine la Junta de Govern, sempre que garantisca l'autenticitat i el secret del vot.  
Article 29  
No podran ser membres de la Junta de Govern els col·legiats que hagueren sigut condemnats per sentència ferma que comporte la inhabilitació o suspensió per a càrrecs públics, ni els que patisquen sancions disciplinàries del Col·legi, llevat que hagueren sigut rehabilitats.  
Article 30  
El temps de mandat serà de sis anys, i podran ser reelegits. En acabar el primer trienni, hauran de renovar-se els càrrecs de vicepresident, secretari, comptador censor i la meitat dels vocals.  
Article 31  
Per als càrrecs de president, vicepresident, secretari, tresorer i comptador s'exigirà una antiguitat en l'exercici de la professió de cinc anys, i per als vocals, de dos anys.  
Article 32  
Quan quede vacant la totalitat o més de la meitat dels càrrecs de la Junta de Govern, el Consell Valencià de Col·legis de AAFF convocarà les eleccions, i si una vegada celebrada queden vacants la majoria dels càrrecs, el mateix Consell les completarà mitjançant sorteig entre els col·legiats.»  
Article 33. Procés electoral  
El procés electoral serà el següent:  
1. S'exposarà en el tauler d'anuncis del Col·legi la convocatòria d'eleccions, sense perjuí d'informar els electors mitjançant anunci en premsa o per correu, i haurà d'indicar-s'hi:  
a) Càrrecs objecte de l'elecció i requisits exigits per a ser candidat.  
b) Lloc, dia i hora de celebració de les eleccions.  
2. Així mateix, s'exposarà en el tauler d'anuncis la llista de col·legiats amb dret de vot.  
Article 34. Candidatures  
Els candidats hauran de presentar les seues sol·licituds amb quinze dies d'antelació, almenys, a la data de celebració d'eleccions.  
Les candidatures podran ser conjuntes per a diversos càrrecs o individuals per a un només, sense que es permeta a cap col·legiat ser candidat a més d'un càrrec.  
Article 35  
Dins dels cinc dies d'exposició, podran presentar-se reclamacions contra les llistes d'electors i candidats que seran resoltes per la Mesa Electoral, dins dels tres dies següents, i es notificarà la seua resolució als interessats en el termini de dos dies immediats posteriors.  
Article 36  
Al següent dia d'acabat el termini per a presentar candidatures, la Mesa Electoral proclamarà candidats als que reunisquen els requisits legals, i ho haurà de publicar en el tauler d'anuncis, i també es podrà notificar als interessats.  
Article 37  
Tots els terminis indicats en el procés electoral seran computats per dies hàbils.  
Article 38. Elecció  
L'elecció podrà celebrar-se durant la Junta General de col·legiats ordinària, encara que la Junta de Govern podrà convocar-la com a acte separat de la dita Junta, i el termini per al seu desenrotllament no podrà ser inferior a dues hores.  
Article 39  
El Col·legi editarà les paperetes de votació. Els candidats podran confeccionar paperetes iguals a les del Col·legi.  
En el local on se celebre l'elecció haurà d'haver-hi paperetes suficients, amb els noms dels candidats en blanc.  
Article 40. Mesa Electoral  
La Mesa estarà constituïda pel president de la Junta, que serà qui la presidisca, i, si aquest és candidat, el supliran el membre de la Junta de Govern de major edat, i dos membres més de la Junta, i actuarà el més jove com a secretari i l'altre com a vocal, sense que cap d'ells siguen candidats.  
Els candidats podran designar el nombre d'interventors que desitgen.  
Correspon a la Mesa Electoral el coneixement i resolució de totes les reclamacions i incidències que sorgisquen en el procés electoral.  
Article 41  
Declarada iniciada la votació, els votants hauran d'acreditar la seua personalitat; es comprovarà la seua inclusió en les llistes, i es pronunciarà en alta veu el seu nom i s'assenyalarà que vota, i el president introduirà la papereta, doblegada o dins d'un sobre, en l'urna.  
Els qui desitgen votar per correu, hauran d'introduir la papereta del vot en un sobre tancat, que hauran de posar dins d'un altre sobre, junt amb una còpia del DNI, firmada per l'elector, i remetre'l al Col·legi, amb la menció per a la MESA ELECTORAL, amb cinc dies d'antelació a la data de la votació. La papereta i els sobres hauran de ser els emesos pel Col·legi a aquest fi.  
Finalitzada la votació, es procedirà a l'escrutini, i es llegiran totes les paperetes.  
Article 42  
1. Seran declarats nuls totalment els vots que continguen ratllades o raspadures, o simples mencions alienes al contingut de la votació.  
2. Quan per a un mateix càrrec es pose més d'un nom, es declararà parcialment nul el vot quant als càrrecs on concórrega aquella circumstància.  
Seran vàlides les paperetes que no indique candidats per a tots els càrrecs.  
Article 43  
Acabat l'escrutini, s'anunciarà el seu resultat, i es proclamaran electes els candidats que hagueren obtingut nombre més gran de vots per a cada càrrec. Els casos d'empat, es resoldran en benefici del col·legiat més antic.  
Article 44. Cessament  
1. Els membres de la Junta de Govern cessaran en el seu càrrec per alguna de les causes següents:  
a) Renúncia de l'interessat.  
b) Pèrdua dels requisits per a exercir el càrrec.  
c) Fi del termini per al qual van ser designats.  
d) Falta injustificada d'assistència a les reunions de la Junta, en tres sessions consecutives o cinc alternes en el transcurs d'un any.  
e) Per vot de censura, promogut per un nombre de col·legiats que represente almenys el deu per cent del cens col·legial, la proposta del qual serà sotmesa al coneixement i resolució de la Junta General Extraordinària, que haurà de convocar-se en el termini de trenta dies.  
2. Per a procedir al cessament dels membres de la Junta de Govern, per incórrer en les causes establides en els apartats d) i e) del número anterior, o per cometre infraccions qualificades en els presents Estatuts de molt greus o greus, caldrà l'audiència i participació de l'interessat en el procediment escrit i contradictori que haurà de seguir-se a aquest efecte, de conformitat amb les normes de procediment disciplinari establit en aquests Estatuts.  
Secció 3ª. Junta Honorària  
Article 45  
1. Els qui hagueren exercit càrrecs en la Junta de Govern per més de deu anys, tindran dret a formar part de la Junta Honorària del Col·legi, que només tindrà funcions consultives, no vinculants, en les qüestions que li plantege la Junta de Govern.  
2. Serà presidida pel membre que haguera ostentat el major càrrec jeràrquic en els òrgans col·legials i, en cas d'igualtat, pel de major antiguitat col·legial.  
Qui ostente la presidència, tindrà dret a assistir a les reunions de la Junta de Govern, amb veu i sense vot.  
3. El Col·legi i els seus òrgans de govern dispensaran als membres de la Junta Honorària respecte i consideració; els farà partícips en tots els actes socials i sol·licitarà el seu parer en aquelles qüestions que considere apropiades.  
Secció 4ª. Juntes generals ordinàries i extraordinàries  
Article 46  
La Junta General de Col·legiats és l'òrgan sobirà del Col·legi i a qui corresponen totes les atribucions.   
Tots els col·legiats tenen dret d'assistència, amb veu i vot, a les juntes generals ordinàries o extraordinàries.   
Article 47  
Les juntes generals hauran de convocar-se amb quinze dies d'antelació, excepte en els casos d'urgència, que podran reduir-se el termini a juí del president.  
La convocatòria, amb l'orde del dia, s'exposarà en el tauler d'anuncis i, així mateix, es remetrà als col·legiats o es publicarà en algun periòdic de la localitat.  
Les juntes generals poden ser ordinàries o extraordinàries.  
Article 48  
1. La Junta General Ordinària es reunirà obligatòriament una vegada a l'any, dins dels seus sis primers mesos. En l'orde del dia podran incloure's qualsevol classe d'assumptes que estime convenients la Junta de Govern, i necessàriament els punts relatius a l'aprovació de comptes de l'exercici anterior, els pressupostos de l'any corrent i la gestió de la Junta de Govern, així com un apartat per a precs, preguntes i proposicions.  
2. Fins a cinc dies abans de la data de la reunió, el president podrà addicionar noves qüestions a les inicialment contingudes en la convocatòria, i ho haurà de comunicar als col·legiats. Així mateix, tindrà facultat per a alterar l'orde d'exposició dels punts a tractar continguts en la convocatòria.  
3. Els col·legiats podran proposar la inclusió d'altres qüestions en l'orde del dia, i hauran de fer la petició per escrit, que haurà de presentar-se al Col·legi amb vuit dies d'antelació a la data de celebració de la Junta.  
Article 49  
Les juntes generals extraordinàries seran celebrades a petició del president, de la Junta de Govern o a sol·licitud del 10% dels col·legiats, amb indicació de les qüestions a tractar.  
La Junta haurà de celebrar-se en el termini de trenta dies des que fóra sol·licitada, sense que en aquesta puguen tractar-se més assumptes que els indicats en la convocatòria, que necessàriament haurà de guardar relació amb els fins directes del Col·legi.  
Article 50  
1. Les juntes generals extraordinàries seran competents per a proposar l'aprovació o modificació dels Estatuts i aprovar els reglaments de règim interior, normes orientadores sobre honoraris professionals; vots de censura a la Junta de Govern o a algun dels seus membres; adquisició, venda i gravamen de béns immobles; pressupostos i derrames extraordinàries; quantia de les fiances col·legials; peticions als poders públics i qualsevol altra qüestió que per la seua importància i urgència així ho requerisca.  
2. Quan els assumptes enunciats en el número anterior coincidisquen a l'hora de celebrar-se la Junta General Ordinària, podran incloure's en l'orde del dia d'aquesta, excepte la proposta d'aprovació o modificació d'Estatuts, que necessitaran acord en la Junta General Extraordinària convocada a aquest únic efecte, en què caldrà un quòrum d'assistència del 25% de col·legiats i, si no es reuneix, caldrà una segona Junta General, també Extraordinària, que podrà adoptar acords per majoria simple d'assistents, sense quòrum especial.  
Article 51  
1. Les juntes generals hauran de celebrar-se en el lloc, dia i hora assenyalats, siga quin siga el nombre d'assistents, llevat que la naturalesa de l'assumpte requerisca un quòrum especial.  
2. Tots els col·legiats, exercents o no, poden ser representats en la Junta General per un altre col·legiat, per mitjà d'un escrit que ho acredite, que haurà de remetre's a la Secretaria del Col·legi amb antelació d'un dia almenys a la celebració de la Junta.   
3. Els seus acords seran adoptats per majoria de vots i seran obligatoris per a tots els col·legiats i immediatament executius, llevat que la Junta raonadament haguera disposat una altra cosa expressament.  
Article 52  
Es portaran obligatòriament dos llibres d'actes: un per a les juntes generals, i un altre, per a la Junta de Govern.  
Les actes seran firmades pel president i el secretari, o per qui els hagueren substituït en les seues funcions.  
CAPÍTOL QUART  
NORMES DEONTOLÒGIQUES, RESPONSABILITATS  
I RÈGIM DISCIPLINARI  
Secció 1ª. Normes deontològiques  
Article 53. Principis generals  
a) Les presents normes s'encaminen a conformar l'actitud dels administradors de finques, en l'exercici de la seua activitat com a tals i constituïxen el seu codi moral i professional en les seues relacions amb els seus clients, companys i Col·legi.  
b) Amb independència de la tècnica professional, l'administrador de finques ha d'exercir la seua activitat, d'essencial caràcter humanista, amb una conducta moral professional impecable, subjecte als imperatius de la bona fe, la confiança, el respecte i la responsabilitat; anteposar els legítims interessos que té encomanats a qualsevol altre, i conjugar, en l'exercici professional, la ciència amb la consciència.  
c) En el desenrotllament de la seua activitat professional, l'administrador de finques està obligat a actuar aplicant la tècnica professional i relativa al cas, per a la qual cosa atendrà la seua permanent i adequada formació, mitjançant l'estudi i coneixement de les matèries, doctrines i experiències imprescindibles per al correcte exercici professional.  
d) Independentment de l'actuació tècnica, l'administrador de finques acomodarà la seua actitud professional a les normes ètiques i morals, i a la realitat social, i, en tot cas, tindrà present l'actuació en consciència aplicant lliurement i raonablement les solucions més adequades a la moral usual, i més respectuoses per als interessos individuals i socials, i qualssevol altres que tinguera encomanats.  
e) L'administrador de finques ha de respectar el principi de la probitat professional, i les seues actuacions estaran basades en la rectitud, la integritat i l'honestedat, i conformar una actitud i conducta ordenada i sense tatxa que no minven l'honor i dignitat professionals.  
f) En la seua actuació, l'administrador de finques, ha de rebutjar qualsevol pressió o ingerència alienes que puguen limitar la seua llibertat professional i procurar beneficis injustos a uns clients, en perjuí d'altres.  
g) L'exercici de la professió ha de ser prestat personalment pel titular, sense perjuí de les col·laboracions i ajudes administratives o d'una altra classe necessàries per al bon funcionament del despatx. Cap administrador de finques ha de permetre que s'use el seu nom o serveis professionals de qualsevol manera que faça possible la pràctica professional a persones que no estiguen legalment autoritzades.  
h) L'administrador de finques està obligat a respectar escrupolosament les normes col·legials sobre honoraris, i evitar qualsevol tipus d'actuació deslleial directa o indirecta sobre matèria tan important per a la dignitat professional.  
Article 54. Relació amb els clients  
a) La relació dels administradors de finques amb els seus clients ha de desenrotllar-se amb els principis bàsics de la confiança i la bona fe.  
b) En l'exercici de la seua comesa professional, l'administrador de finques serà diligent, i executarà puntualment els treballs adequats en cada moment, del millor mode possible, segons la naturalesa del cas i les instruccions que poguera haver rebut; ha de guardar secret de les informacions que de totes maneres arriben al seu coneixement amb motiu de l'encàrrec professional, encara després d'acabat aquest; està obligat a donar compte de les seues operacions en els béns que li han sigut encomanats professionalment i a practicar les liquidacions i abonar els saldos puntualment en els períodes convinguts.  
c) En l'administració de comunitats, l'administrador procurarà mantindre la millor relació i convivència entre els propietaris; esgotarà per a això les gestions i solucions amistoses, i evitarà en tot el que es puga l'aplicació d'altres mesures coactives.  
d) Quan l'administrador de finques cesse en la prestació dels seus serveis professionals, per revocació o renúncia, haurà de fer entrega immediata al client de la documentació que obrara en el seu poder, practicar la liquidació i abonar els saldos que procediren, si és el cas.  
Article 55. Relacions amb la resta d'administradors de finques  
a) Les relacions de qualsevol classe entre administradors de finques, han de desenrotllar-se amb respecte i cortesia, i prestar-se les màximes facilitats per al compliment d'obligacions professionals.  
b) Els administradors de finques estan obligats a facilitar-se mútua informació general, sempre que no afecte el secret professional i a prestar-se ajuda i col·laboració.  
c) En els casos de malaltia o llarga absència justificada d'un administrador de finques, els seus companys han de prestar ajuda a les necessitats professionals de l'absent, segons les normes col·legials que s'establisquen per a aquests casos.  
d) Els administradors de finques de recent incorporació, podran passar pràctiques en els despatxos de companys més experts, i aquests hauran de comunicar al Col·legi les necessitats que tinguen sobre el particular. La passantia té com a fonament essencial prestar als nous col·legiats el magisteri de la professió, especialment en el seu aspecte pràctic, per la qual cosa no serà retribuïda.  
e) Per a fomentar la major ocupació professional, els administradors de finques hauran de comunicar al Col·legi les finques en què cessament de prestar els seus serveis, llevat que directament haguera proposat un altre administrador col·legiat a la finca.  
Article 56. Relacions amb el Col·legi  
a) Els administradors de finques estan obligats a col·laborar i prestar ajuda al seu Col·legi; a complir els acords que dicte en matèria de la seua competència i a contribuir econòmicament al seu sosteniment.  
b) Ha de constituir un honor acceptar els càrrecs per als quals fóra designat; realitzar les comeses que se li encarregaren, i prendre part activa en la vida col·legial, assistint als actes organitzats i proposant les qüestions que estime convenients per a l'interés general.  
c) Comunicar a la Junta de Govern del Col·legi, els casos d'intrusisme, competència il·lícita o deslleial que tinga notícia, i aportar quantes dades i informació li siguen sol·licitats, i en general, comunicar aquelles incidències o anomalies que puguen trobar o tindre notícia en l'exercici de la professió.  
Secció 2ª. Responsabilitats  
Article 57  
Els administradors de finques estaran subjectes a responsabilitat penal pels delictes i faltes en què incórreguen en el seu exercici professional, i a la civil quan per dol o negligència causen danys en els béns o interessos l'administració dels quals tinga encomanada, i en aquest cas estaran obligats a indemnitzar els perjuís ocasionats.  
Secció 3ª. Règim disciplinari  
DISPOSICIONS GENERALS  
Article 58  
El règim disciplinari dels administradors de finques i dels membres dels seus òrgans de Govern serà regit per allò que s'ha disposat en aquests Estatuts, i la resta de normes aplicables per a l'exigència de les responsabilitats disciplinàries en què puguen incórrer els col·legiats en cas d'infracció dels seus deures professionals o col·legials, sense perjuí de la responsabilitat civil o penal exigible a aquests.  
Article 59  
1. No podran sancionar-se els fets que hagen sigut sancionats penalment, en els casos en què s'aprecie identitat de subjecte i la resta de circumstàncies concurrents.  
2. En el supòsit de tramitar-se un procés penal pels mateixos fets, el procediment serà suspés en la seua tramitació fins que recaiga pronunciament judicial ferm.  
3. Quan l'instructor considere en qualsevol fase del procediment que el tipus d'infracció imputada puga ser constitutiva de delicte o falta penal, ho posarà en coneixement de la Junta de Govern, la qual adoptarà la decisió que corresponga sobre la comunicació dels fets a l'autoritat corresponent i suspensió del procediment disciplinari.  
4. Finalitzat el procediment judicial per resolució ferma, es reprendrà el procediment disciplinari la resolució del qual haurà de respectar els fets tal com van ser apreciats en el pronunciament judicial.  
Article 60  
1. Incoat procediment disciplinari per òrgan competent d'acord amb el que establix l'article 69 el mateix òrgan, i en resolució motivada i amb audiència prèvia de l'interessat, podrà acordar com a mesura cautelar la suspensió provisional del col·legiat afectat en l'exercici de la seua professió, sempre que els esmentats col·legiats foren objecte d'inculpació en un procés penal, i amb independència que a més es dispose la suspensió del procediment conforme s'establix en l'article 60.  
2. La resolució que acorde l'esmentada suspensió provisional, haurà de ser notificada al col·legiat afectat, d'acord amb allò que s'ha assenyalat en l'article següent.  
Article 61  
1. El procediment disciplinari serà regulat pel que establix la present Secció i, subsidiàriament, en el no-previst en aquesta, per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en tot cas és de compliment obligatori els principis continguts en el títol IX.  
2. Les notificacions podran seran fetes al domicili professional que el col·legiat tinga comunicat al Col·legi, sense perjuí de la responsabilitat que poguera existir pel fet de no donar compte del canvi a les oficines d'aquest. En tot cas, haurà de tindre's present el que disposen els apartats 1.2 i 3 de l'article 59 de la Llei 30/1992.  
3. Els terminis continguts en aquesta Secció podran ser prorrogables per acord de la Comissió Disciplinària, abans del seu venciment i de forma motivada, sense que càpia cap recurs en contra.  
L'esmentat Acord haurà de ser notificat al Col·legiat afectat, qui podrà al·legar el que li convinguera a l'efecte d'incorporació al procediment i la seua resolució.  
Article 62   
Els col·legiats immersos en un procediment disciplinari tindran els següents drets:  
a) A la presumpció d'innocència  
b) A ser degudament notificats d'acord amb el que establix la present Secció.  
c) A no declarar en procediments oberts en contra seu, i a formular al·legacions i utilitzar els mitjans de defensa en la forma i amb l'abast que els està reconeguda en els presents Estatuts.   
d) Als altres drets reconeguts per la Llei 30/1992  
INFRACCIONS I SANCIONS DISCIPLINÀRIES  
Article 63  
Les faltes disciplinàries, es qualificaran en molt greus, greus i lleus.  
1) Són faltes molt greus:   
a) La falta de probitat material.  
b) La condemna per conducta constitutiva de delicte dolós.  
c) Encobrir l'intrusisme, i prestar els seus noms per a l'exercici professional a persones que no reunisquen els requisits legals per a això.  
d) En el cas de les societats professionals, l'incompliment de les normes contingudes en la Llei 2/2007.  
e) La reiteració en la comesa d'una falta greu.  
2) Són faltes greus:  
a) La competència deslleial  
b) Faltar al respecte degut o formular imputacions injustificades als seus companys o als membres dels òrgans de Govern del Col·legi.  
c) Fer-se càrrec de l'administració d'una finca sense obtindre la vènia de l'anterior administrador.  
d) La infracció de les normes professionals i deontològiques de la professió, quan aquestes reuniren els requisits de certesa i publicitat.  
e) Ocultar al Col·legi la seua situació d'exercent.  
f) La incompareixença davant dels òrgans col·legials, quan fóra requerit per a això.  
g) L'associació professional d'administradors sense respectar els requisits continguts en l'art. 17 dels presents Estatuts.  
h) La utilització de qualsevol tipus de publicitat que no respecte la norma establida sobre aquesta en l'art. 16 dels presents Estatuts.  
i) L'incompliment greu de les obligacions derivades del contingut dels Estatuts, reglaments i la resta de disposicions professionals; llevat que expressament tinguera una altra qualificació disciplinària distinta.  
j) L'incompliment dels deures professionals, especialment quan es deriven perjuís de qualsevol classe als clients, o menyscaben el prestigi i dignitat professionals.  
k) La reiteració o reincidència en la comesa de faltes lleus.  
3) Són faltes lleus:  
a) El retard en el compliment dels seus deures professionals o col·legials.  
b) La lleugera incorrecció amb els seus companys o components dels òrgans de Govern del Col·legi.  
c) Rebutjar la comesa que li encarregue els òrgans del Col·legi.  
d) L'incompliment reiterat de les instruccions corporatives de caràcter general sobre enquestes, estadístiques i informes o qualsevol altra actitud demostrativa de persistent falta de col·laboració col·legial.  
e) No donar compte dels canvis de domicili o de qualsevol altra circumstància que puga tindre legítim interés per al Col·legi.  
f) La no-devolució de la targeta professional per part del col·legiat en cessar en la seua qualitat d'exercent.  
g) En general, l'incompliment per descuit o negligència excusable dels deures que no tinguen assenyalada una altra qualificació disciplinària més greu.  
Article 64  
1. Sancions: per raó de les faltes assenyalades, podran imposar-se les sancions següents:  
a) Inhabilitació permanent per a l'exercici de la professió.  
b) Suspensió professional de la professió per un termini superior a tres mesos i menys de dos anys.  
c) Multa, en quantia màxima de 100.000 pessetes, i mínima de 10.000 pessetes.  
d) Amonestació pública.  
e) Amonestació privada o per escrit.  
2.La imposició d'alguna de les sancions assenyalades en les lletres a), b), c) i d) a un col·legiat que fóra membre de la Junta de Govern portarà automàticament imposat el cessament en l'esmentat càrrec.  
3. La inhabilitació permanent i la suspensió professional únicament seran imposades per faltes molt greus.  
La sanció assenyalada en l'apartat c) podrà imposar-se tant per les faltes molt greus com per les greus, i podran sancionar-se aquestes últimes també amb la fixada en l'apartat d).  
Les faltes lleus només podran corregir-se amb la sanció prevista de l'apartat e).  
Article 65  
La Junta de Govern imposarà discrecionalment la sanció adequada d'entre les assenyalades anteriorment per a cada tipus de faltes. Les sancions molt greus i greus, requeriran l'obertura d'expedient, que no serà exigible per a la imposició de sancions per falta lleu que només requerirà la simple audiència prèvia o descàrrec de l'inculpat.  
Article 66  
Les faltes molt greus prescriuran al cap de tres anys, les greus a l'any, i les lleus, al mes. Els terminis de prescripció començaran a comptar-se des de la data de comesa de les faltes, i quedaran interromputs des que s'inicie el procediment disciplinari.  
En els mateixos terminis anteriors prescriuran les sancions imposades, i els terminis seran computats des de la data en què siga ferma la sanció.  
PROCEDIMENT  
Article 67  
El procediment s'iniciarà per denúncia raonada per escrit o d'ofici pels òrgans competents del Col·legi.  
Article 68  
Seran competents per a ordenar la incoació de les diligències prèvies el president de la Junta de Govern del Col·legi, o el president de la Comissió Disciplinària.  
Article 69  
En el supòsit d'iniciar-se per denúncia raonada, la Comissió Disciplinària podrà acordar el seu arxiu directe sense ulterior recurs si al seu parer no haguera indicis racionals, quant a la possible existència d'infracció disciplinària. En qualsevol altre cas, s'acordarà l'obertura de diligències prèvies.  
Article 70  
L'obertura de diligències prèvies suposarà la pràctica de totes aquelles que la Comissió Disciplinària considere com a necessàries amb vista a l'esbrinament i comprovació dels fets i persones responsables, i no podrà tindre una duració superior a trenta dies. En qualsevol moment de la seua tramitació, i sempre abans de l'acord de la Junta respecte a l'obertura de l'expedient, podrà el president de la Comissió, quan considere que no hi ha responsabilitat disciplinària, de forma motivada i donant compte posteriorment a la Junta, ordenar el seu sobreseïment i arxiu. L'esmentat Acord serà notificat a les parts interessades sense possibilitat d'ulterior recurs.  
Article 71  
1. En el cas que la Comissió entenga que hi ha una possible responsabilitat disciplinària elevarà les diligències a la Junta de Govern del Col·legi, per tal que acorden el que procedisca sobre l'obertura d'expedient i designació d'instructor i secretari, o, si és el cas, per a imposar les sancions per falta lleu, d'acord amb el que establix l'article 61.  
L'Acord de la Junta relatiu a l'obertura d'expedient i les anteriors designacions seran notificades a l'interessat, així com a l'instructor i secretari.  
2. Acceptat el càrrec per instructor i secretari només podran ser substituïts per la Junta de Govern en els supòsits de defunció, malaltia, renúncia i resolució favorable a l'abstenció o recusació, la competència i examen dels quals correspondrà a la Junta de Govern. No obstant podrà continuar el procediment i exercir al mateix temps com a instructor i secretari qui d'aquests no haja sigut recusat i fins que es produïsca el nou nomenament.  
3. Des del moment que l'interessat tinga coneixement de la identitat d'instructor i secretari designats, i en qualsevol moment de la tramitació del procediment, podrà exercitar el dret de recusació.  
Article 72  
1. Des de la notificació al presumpte responsable de l'acord de la Junta, i fins a la formulació del plec de càrrecs, hi haurà un termini no inferior a set dies i no superior a catorze, durant el qual l'instructor podrà ordenar la pràctica de quants actes d'investigació considere necessaris i complementaris dels ja practicats en les diligències prèvies, els quals es consideraran ací reproduïts.  
2. El plec de càrrecs contindrà els fets imputats, la infracció presumptament comesa i la sanció que corresponga, amb citació en ambdós casos dels articles aplicables, i l'òrgan competent per a imposar-la, i se citarà igualment la norma que li atribuïx tal competència.  
Article 73  
1. A l'inculpat se li notificarà el plec de càrrecs i se li concedirà un termini improrrogable de vuit dies perquè el conteste amb les al·legacions que estime convenients, i es podrà valdre dels documents que considere necessaris.  
2. De la mateixa manera, podrà en el mateix termini proposar la pràctica de qualsevol mitjà de prova admissible en dret que considere imprescindible o d'interés per a la resolució del procediment.  
3. No obstant el que disposa l'apartat anterior, l'instructor podrà denegar l'admissió i pràctica de mitjans probatoris que considere innecessàries, sense que càpia recurs contra tal resolució, sense perjuí de la seua reproducció en el recurs, si és el cas.  
Article 74  
1. La fase de prova tindrà una duració màxima d'un mes i s'hi practicaran les proves que l'instructor estime com pertinents i adequades per a la determinació de fets i possibles responsabilitats, i es podran incloure d'ofici altres diferents de les propostes. L'esmentat termini es computarà des que es conteste al plec de càrrecs o transcórrega el termini establit per a això sense fer-ho.  
2. L'inculpat serà notificat del lloc, dia i hora en què es practicaran les proves admeses per tal que puga intervindre i hi estar present.  
Article 75  
1. En el cas que l'òrgan competent per a iniciar el procediment considere que hi ha elements de juí suficients quant a fets i responsabilitats, i sempre que no es tracte de faltes molt greus, es procedirà a tramitar el procediment simplificat regulat en aquest article.  
2. La iniciació es produirà per acord de l'òrgan competent en què s'especificarà el caràcter simplificat del procediment i comportarà nomenament d'Instructor i, de forma simultània, la notificació als interessats.  
3. En el termini de 10 dies a partir de la comunicació i notificació de l'acord d'iniciació, l'òrgan instructor i els interessats efectuaran, respectivament, les actuacions preliminars, l'aportació de quantes al·legacions, documents i informacions estimen convenients i, si és el cas, la proposició i pràctica de la prova.  
4. Transcorregut l'esmentat termini, l'òrgan competent per a la instrucció formularà proposta de resolució, de conformitat amb el que disposa l'article 76 o, si aprecia que els fets poden ser constitutius de falta molt greu, acordarà que continue tramitant-se el procediment, segons el que disposa l'article 74, i ho notificarà als interessats perquè, en el termini de cinc dies, proposen prova si ho estimen convenients.  
Article 76  
1. Conclòs el període probatori, i dins dels següents deu dies, l'instructor formularà proposta de resolució en què fixarà els fets provats, efectuarà la seua qualificació a l'efecte de determinar el tipus d'infracció comesa i assenyalarà les possibles responsabilitats de les persones inculpades, així com les sancions que corresponguen.  
Article 77   
La proposta de resolució serà notificada a l'inculpat el qual en el termini improrrogable de vuit dies des de la mateixa podrà al·legar davant de la Comissió Disciplinària, quan considere convenient en la seua defensa.  
Article 78  
1. Transcorregut l'anterior termini, es remetrà l'expedient complet a la Junta de Govern, perquè dicte la resolució definitiva.  
2. La mencionada resolució que pose fi al procediment determinarà la falta que s'estime comesa, i s'hauran d'assenyalar els preceptes en què aparega inclosa, la classe de falta, el col·legiat responsable i la sanció que s'imposa, i haurà de respectar el que establix l'article 89 de la Llei 30/1992.  
Article 79   
Per a la imposició de sancions caldrà el vot favorable de dos terços dels membres assistents a la reunió de la Junta de Govern que conega el cas. El vot serà secret i l'assistència obligatòria, excepte causa de força major degudament provada.  
La resolució definitiva es notificarà a l'inculpat i aquesta haurà d'indicar els recursos que procedisquen en contra, òrgan davant el qual han de presentar-se i terminis per a la seua interposició.  
En la deliberació i aprovació de l'acord no intervindran els qui hagen actuat en la fase d'instrucció del procediment com a instructor i secretari, sense que es computen a l'efecte de «quòrum» o «majories».   
Article 80  
Contra les resolucions que posen fi al procediment disciplinari o a la seua no-incoació podrà interposar-se el recurs davant del Consell Valencià de Col·legis de AAFF; en el termini d'un mes, que esgotarà la via administrativa.  
Article 81  
Les sancions disciplinàries que s'imposen seran anotades en l'expedient personal dels col·legiats afectats.  
Article 82  
L'execució de les sancions es durà a terme segons els termes de la resolució que les impose.  
Aquelles que suposen la imposició de sancions econòmiques, podran reclamar-se, en cas d'impagament, per la via judicial, i es meritaran l'interés legal a partir de la data en què va acabar el termini per al seu pagament.  
Article 83  
Els sancionats podran sol·licitar la seua rehabilitació en els terminis següents, comptats a partir des que complisquen la sanció imposada:  
Si fóra falta lleu, als sis mesos.  
Si fóra falta greu, als dos anys.  
Si fóra falta molt greu, als quatre anys.  
Si haguera consistit en inhabilitació permanent, als cinc anys.  
La rehabilitació comportarà la cancel·lació de la nota posada en el seu expedient personal.  
Article 84  
La rehabilitació serà sol·licitada a la Junta de Govern que, a la vista dels informes i conducta del sol·licitant, amb les comprovacions que considere oportunes, resoldrà discrecionalment, per majoria simple i en votació secreta, i serà impugnable el seu acord mitjançant els recursos corporatius.  
CAPÍTOL CINQUÉ  
RÈGIM JURÍDIC DELS ACTES I LA SEUA IMPUGNACIÓ  
Article 85  
Els acords de la Junta de Govern són recurribles davant del Consell Valencià de Col·legis de AAFF, dins del termini d'un mes des que s'hagueren adoptat o, si és el cas, notificat, mitjançant els recursos d'alçada i potestatiu de reposició.  
El recurs es presentarà davant de la Junta de Govern i aquesta, amb els informes i antecedents que procedisquen, el remetrà al Consell Autonòmic, en el termini de deu dies.  
Article 86  
1. Els acords de la Junta General de col·legiats podran recórrer-se per la Junta de Govern o per qualsevol col·legiat davant el Consell Valencià de Col·legis de AAFF en el mateix termini d'un mes des que va ser adoptat.  
2. La Junta de Govern podrà suspendre immediatament l'execució dels acords recorreguts, quan entenguera que són greument perjudicials per al Col·legi o contraris a l'ordenament jurídic.  
Article 87  
1. Són nuls de ple dret els actes dels òrgans col·legials en què es donen alguns dels supòsits següents: els manifestament contraris a la Llei; els adoptats amb notòria incompetència; aquells el contingut dels quals siga impossible o constitutiu de delicte; els dictats prescindint totalment i absolutament del procediment legalment establit per a això o de les normes que contenen les regles essencials per a la formació de la voluntat dels òrgans col·legiats.  
2. La Junta de Govern haurà de suspendre l'execució dels actes nuls de ple dret i formular recurs en contra.  
Article 88  
1. Els actes emanats dels òrgans de govern del Col·legi, en quant estiguen subjectes al dret administratiu, una vegada esgotats els recursos corporatius, seran recurribles davant de la jurisdicció contenciosa administrativa.  
2. S'aplicaran les prescripcions de la Llei 30/92, de Règim Jurídic de les Administracions Publiques i del Procediment Administratiu Comú en el no-previst sobre aquesta matèria en els presents Estatuts en tot el que es referix a l'exercici de potestats públiques, així com la LEC.   
La resta d'activitats es regirà pel dret privat.  
CAPÍTOL SISÉ  
RECURSOS ECONÒMICS  
Article 89. Recursos ordinaris:   
Estaran constituïts per:  
a) Els drets d'incorporació al Col·legi.  
b) Les quotes ordinàries i extraordinàries per al manteniment del Col·legi.  
c) Les derrames que acorde la Junta General per a l'alçament de les càrregues col·legials, o per a qualsevol inversió extraordinària.  
d) Els interessos o rendiments del capital del Col·legi.  
e) Qualsevol altre que legalment procedisca.  
Article 90. Recursos extraordinaris  
Seran els procedents de:  
a) Subvencions o donatius de qualsevol classe que es concedisquen al Col·legi.  
b) Qualsevol altre que legalment procedira.  
Article 91. Administració   
El patrimoni del Col·legi serà administrat per la Junta de Govern.